21 decembrie 2023

**Comunicat de presă**

Distrigaz Sud Reţele aduce următoarele precizări cu privire la sistarea temporară a alimentării cu gaze naturale pe anumite străzi din localitatea Bragadiru, județul Ilfov:

În urma unei avarii produse asupra instalației de utilizare amplasată pe strada Prelungirea Ghencea din localitatea Bragadiru, județul Ilfov, de către o companie terță ce executa lucrări de săpătură mecanizată, **Distrigaz Sud Rețele a sistat alimentarea cu gaze naturale astăzi, 21 decembrie, începând cu ora 10:00**. Deaceastă oprire sunt afectați un număr de **1.736 de clienți casnici și non-casnici** situați în Cartierul Latin din localitatea Bragadiru, județul Ilfov.

Menționăm că **întreținerea, mentenanța și exploatarea instalației de utilizare a gazelor naturale, conform legislației în vigoare, se află în responsabilitatea clienților**. Acestora le revine obligația de a asigura remedierea defecțiunilor instalației de utilizare **cu un operator economic autorizat de Agenția Națională de Reglementare în domeniul Energiei (A.N.R.E)**, lista operatorilor autorizați fiind disponibilă pe site-ul [www.anre.ro](http://www.anre.ro).

Distrigaz Sud Rețele va asigura reluarea alimentării cu gaze naturale, după remedierea defectului și primirea solicitării de repunere în funcțiune a instalației de utilizare.

După reluarea alimentării cu gaze naturale, în cazul în care clienţii simt miros de gaze, sunt rugați **să aerisească imediat încăperea, să nu provoace scântei, să nu acționeze întrerupătoarele electrice, să nu folosească aparatele electrocasnice și, dacă este posibil, să închidă robinetul de alimentare cu gaze naturale.**

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de peste 47 de ani în acest domeniu, având peste 2 milioane de clienți, circa 22.600 km rețea și 2.750 de angajați. Distrigaz Sud Rețele deține contract de concesiune pentru distribuția de gaze naturale în 1.358 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și Municipiul București.*